Document ID: 32009R0192

32009R0192
L 067/14
SLUŽBENI LIST EUROPSKE UNIJE
UREDBA KOMISIJE (EZ) br. 192/2009
od 11. ožujka 2009.
o provedbi Uredbe (EZ) br. 177/2008 Europskog parlamenta i Vijeća o uspostavi zajedničkog okvira za poslovne registre u statističke svrhe s obzirom na razmjenu povjerljivih podataka između Komisije (Eurostata) i država članica
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu (EZ) br. 177/2008 Europskog parlamenta i Vijeća od 20. veljače 2008. o uspostavi zajedničkog okvira za poslovne registre u statističke svrhe i stavljanju izvan snage Uredbe Vijeća (EEZ) br. 2186/93 (1), a posebno njezin članak 11. stavak 3.,
budući da:
(1)
Uredbom (EZ) br. 177/2008 uspostavlja se novi zajednički okvir za registre poslovnih subjekata isključivo u statističke svrhe za održavanje razvoja registara poslovnih subjekata u usklađenom okviru.
(2)
U skladu s člankom 11. Uredbe (EZ) br. 177/2008 potrebno je utvrditi oblik, mjere za očuvanje sigurnosti i tajnosti podataka te postupak za dostavljanje podataka o pojedinim jedinicama Komisiji (Eurostatu) i postupak za dostavljanje podataka o multinacionalnim skupinama poduzeća odgovarajućim nacionalnim tijelima.
(3)
Mjere predviđene ovom Uredbom u skladu su s mišljenjem Odbora za statistički program osnovanog Odlukom Vijeća 89/382/EEZ, Euratom (2),
DONIJELA JE OVU UREDBU:
Članak 1.
Oblik
Komisija (Eurostat) i odgovarajuća nacionalna tijela dostavljaju podatke iz članka 11. Uredbe (EZ) br. 177/2008 u obliku utvrđenom u dijelu A Priloga ovoj Uredbi.
Komisija (Eurostat) i odgovarajuća nacionalna tijela za svaku dostavu podataka šalju potrebne metapodatke u elektroničkom obliku u skladu sa standardima europskog statističkog sustava i u strukturi koja je utvrđena u najnovijoj verziji Eurostatovog priručnika s preporukama za registre poslovnih subjekata koji Komisija (Eurostat) daje na raspolaganje.
Članak 2.
Mjere povjerljivosti
1. Podaci koje Komisiji (Eurostatu) dostavljaju odgovarajuća nacionalna tijela, ili ih je Komisija (Eurostat) dobila iz drugih izvora, pohranjuju se u registru Zajednice za multinacionalne skupine poduzeća i njihovih sastavnih jedinica (dalje u tekstu: registar EuroGroups).
2. Kod dostave podataka Komisiji (Eurostatu) u skladu s člankom 11. stavkom 1. Uredbe (EZ) br. 177/2008, odgovarajuća nacionalna tijela označuju podatke koji su povjerljivi u skladu s nacionalnim zakonodavstvom.
3. U svrhu osiguravanja usklađenog bilježenja podataka, Komisija (Eurostat) isključivo u statističke svrhe odgovarajućim nacionalnim tijelima država članica koje nisu zemlje izvjestiteljice dostavlja obilježja utvrđena u dijelu B Priloga, uključujući oznake povjerljivosti koja se odnose na multinacionalne skupine poduzeća i njihove sastavne jedinice, ako se barem jedna jedinica skupine nalazi na državnom području navedene države članice.
Članak 3.
Mjere sigurnosti
Komisija (Eurostat) i odgovarajuća nacionalna tijela pohranjuju podatke koje su nacionalna tijela označila kao povjerljive u skladu s člankom 2. stavkom 2. na sigurno područje s ograničenim i nadziranim pristupom. Odgovarajuća nacionalna tijela na zahtjev izvješćuju Komisiju (Eurostat) o mjerama sigurnosti koje se primjenjuju u dotičnoj državi članici. Komisija (Eurostat) te informacije prosljeđuje ostalim državama članicama. Komisija (Eurostat) slično izvješćuje nacionalna tijela o svojim mjerama sigurnosti.
Dostava podataka obavlja se u šifriranom obliku preko sigurnog medija koji Komisija (Eurostat) koristi za razmjenu povjerljivih podataka.
Članak 4.
Postupak za dostavu podataka
1. Podaci i metapodaci koji se dostavljaju prema ovoj Uredbi razmjenjuju se u elektroničkom obliku između odgovarajućih nacionalnih tijela i Komisije (Eurostata). Oblik za dostavu podataka u skladu je s prikladnim standardima za razmjenu podataka koje je utvrdila Komisija (Eurostat). Podaci se prenose elektroničkim putem i postavljaju se putem jedinstvene točke za ulaz podataka koju održava Komisija (Eurostat).
2. Države članice primjenjuju standarde i upute za razmjenu koje je Komisija (Eurostat) utvrdila u skladu sa zahtjevima ove Uredbe.
Članak 5.
Stupanje na snagu
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 11. ožujka 2009.

Labels: 7
12
15
19